Akademický senát STU

23.10. 2017

**Rozvojový projekt STU - informácia**

Predkladá: **prof.** **Ing. Robert Redhammer, PhD.**

 rektor

Vypracoval: **kolektív Projektového strediska STU**

Zdôvodnenie: Informácia o postupe implementáce a stave čerpania prostriedkov Rozvojového projektu STU v r. 2017

Návrh uznesenia: Akademický senát STU berie na vedomie informáciu o stave čerpania prostriedkov a implementácii Rozvojového projektu STU za rok 2017

 **Úvod**

 Na základe výzvy MŠVVaŠ SR na rozvojové projekty zverejnenej dňa 28.11.2016 na stránke <http://www.minedu.sk/vyzva-na-rozvojove-projekty-vseobecna/> bol dňa 9.12.2016 podaný projekt „Rozvoj výskumnej infraštruktúry STU“. Ciele projektu sú v súlade s dlhodobým strategickým zámerom univerzity a je zameraný na podporu dobudovania UVP. V rámci vypracovávania žiadosti boli oslovené všetky fakulty STU. Okrem FCHPT, ktorá avízovala, že nie je schopná dodať podklady v takom krátkom časovom rozpätí, sa do projektu zapojili všetky fakulty vrátane Centra STU pre nanodiagnostiku, Centra pre transfer technológií UVP a Centra pre ochranu duševného vlastníctva.

 V rámci Dotačnej zmluvy č. 0002/2017 pre STU na rok 2017 bol schválený projekt č. 003STU-2-3/2016 „Rozvoj výskumnej infraštruktúry STU“. Na jeho implementáciu bolo STU účelovo (mimo výkonových parametrov) poskytnutých 417 056,00 € na bežné výdavky a 84 944,00 € na kapitálové výdavky (Podprogram 077 13 – Dotácia na rozvoj Vysokej školy), čiže celkom 502 000,00 €. Neskôr boli na základe našej žiadosti finančné prostriedky na kapitálové výdavky ponížené o 10 689,00 € v prospech navýšenia finančných prostriedkov na bežné výdavky kvôli obstarávaniu IKT.

 Rozpočet projektu z dotácie obsahuje 117 personálnych položiek vo výške 301 643,87 €, 7 položiek na tovary a služby vo výške 126 093,00 € a 3 položky na kapitálové výdavky vo výške 74 255,00 €.

 **Pridelenie finančných prostriedkov a ich čerpanie**

 Finančné prostriedky boli pridelené jednotlivým fakultám a pracoviskám na základe rozhodnutia vedenia STU. Ich čerpanie je podrobne uvedené v prílohe č. 1 tejto informácie.

 **Implementácia projektu prebieha v rámci 3 aktivít**

1. Aktivita č. 1 - Zabezpečenie trvalo udržateľného rozvoja UVP v oblasti výskumu a inovácií
* očakávanými výstupmi sú zmodernizované laboratóriá a 10 publikácií
1. Aktivita č. 2 - Vytváranie podmienok pre technologický rozvoj a optimalizácia výskumnej infraštruktúry
* očakávanými výstupmi je účasť na 5 vedeckých podujatiach a 10 publikácií
1. Aktivita č. 3 - Zapojenie sa do internacionálnej siete vedeckých pracovísk a nadväzovanie zahraničnej spolupráce
* očakávanými výstupmi je účasť na 5 vedeckých podujatiach a 10 publikácií

Laboratóriá by mali byť zmodernizované v časovom limite na základe ZoD s INGSTEEL, spol. s.r.o.

 Z pracovných výkazov vyplýva, že účasť na 10 vedeckých podujatiach by mala byť do konca roka naplnená. Výstup 30 publikácií je však za také krátke implementačné obdobie projektu neprimerane vysoký. Do dnešného dňa evidujeme len 17 publikácií.

 **Dokumentácia a vyúčtovanie projektu**

 V zmysle podmienok prílohy č. 8 Dotačnej zmluvy je nutné vypracovávať pracovné výkazy, preberacie a odovzdávacie protokoly, dokumentáciu VO, prezenčné listiny, účtovné doklady a pod. a tiež zhromažďovať dokumentáciu preukazujúcu dosiahnutie cieľov a výstupov.

 Podrobnosti o spôsobe a forme vyúčtovania projektu zverejní Sekcia vysokých škôl MŠVVaŠ SR na webovom sídle ministerstva najneskôr v priebehu novembra 2017.

Príloha: Čerpanie výdavkov

V Bratislave, 5.10.2017